## Rješenje kojim se Ratku Zadravcu oduzima dozvola za obavljanje poslova brokera

### NN 30/2009 (9.3.2009.), Rješenje kojim se Ratku Zadravcu oduzima dozvola za obavljanje poslova brokera

30 09.03.2009 Rješenje kojim se Ratku Zadravcu oduzima dozvola za obavljanje poslova brokera

HRVATSKA AGENCIJA ZA NADZOR FINANCIJSKIH USLUGA

663

Na temelju odredbi članka 15. točka 4. alineja 1. i članka 8. stavak 1. Zakona o Hrvatskoj agenciji za nadzor financijskih usluga (»Narodne novine« broj 140/05), članka 58. stavak 1. točka 7. Zakona o tržištu vrijednosnih papira (»Narodne novine« broj 84/02 i 138/06; dalje: Zakon) i odredbe članka 597. Zakona o tržištu kapitala (»Narodne novine« broj 88/08 i 146/08), Uprava Hrvatske agencije za nadzor financijskih usluga, po službenoj dužnosti, u predmetu oduzimanja dozvole Ratku Zadravcu iz Zagreba, Kraljevec 15, za obavljanje poslova brokera, na sjednici održanoj 26. veljače 2009. godine, donijela je

RJEŠENJE

1. Ratku Zadravcu iz Zagreba, Kraljevec 15 oduzima se dozvola za obavljanje poslova brokera.

2. Ovo rješenje upisuje se u Registar ovlaštenih brokera, koji vodi Hrvatska agencija za nadzor financijskih usluga, pod rednim brojem 37 (trideset sedam).

3. Ovo rješenje objavit će se u »Narodnim novinama«.

Obrazloženje

Rješenjem Hrvatske agencije za nadzor financijskih usluga, klasa: UP/I-450-08/02-02/220 od 16. siječnja 2003. godine, Ratku Zadravcu iz Zagreba, Kraljevec 15, zaposleniku ovlaštenog društva I.C.F. d.o.o., Zagreb (kasnije I.C.F. broker d.o.o., Zagreb; dalje u tekstu: Društvo), bila je izdana dozvola za obavljanje poslova brokera na neodređeno vrijeme.

Odredbom članka 58. stavak 1. točka 7. Zakona propisano je da će Hrvatska agencija za nadzor financijskih usluga (dalje: Agencija) rješenjem oduzeti dozvolu brokeru koji prestane ispunjavati uvjete na temelju kojih mu je dozvola izdana ako, u roku koji Agencija odredi, te uvjete ne ispuni.

Sukladno odredbi članka 597. Zakona o tržištu kapitala, koji zakon je stupio na snagu 1. siječnja 2009. godine, postupci pokrenuti pred Agencijom do dana stupanja na snagu navedenog zakona, uključujući i provedbu postupka javne ili privatne ponude vrijednosnih papira, dovršit će se primjenom odredbi Zakona.

Postupak oduzimanja dozvole za obavljanje poslova brokera Ratka Zadravca pokrenut je pred Agencijom prije stupanja na snagu Zakona o tržištu kapitala, pa će se slijedom navedene odredbe, predmetni postupak u cijelosti provesti sukladno odredbama Zakona.

Budući da je Agencija zaprimila obavijest Društva da Ratko Zadravec nije više njihov zaposlenik, dana 15. listopada 2008. godine od istog je zatraženo očitovanje o tome na kojim poslovima je sada zaposlen, odnosno da li obavlja poslove brokera.

Ratko Zadravec nije se očitovao na gore zatraženo, pa mu je Agencija zaključkom klasa: UP/I-451-04/07-07/76 od 13. studenog 2008. godine, odredila rok od 3 (tri) mjeseca za dostavu dokaza da je zaposlen u ovlaštenom društvu na poslovima trgovine s vrijednosnim papirima. Iz dostavnice je razvidno da je dostava predmetnog zaključka izvršena 17. studenoga 2008. godine.

Dostava predmetnog zaključka izvršena je sukladno odredbi članka 86. i članka 87. stavak 2. Zakona o općem upravnom postupku (»Narodne novine« broj 53/91 i 103/96), s obzirom da je predmetni zaključak vraćen u Agenciju s oznakom »obaviješten, nije podigao pošiljku«, nakon dostava 15. i 17. studenoga 2008. godine.

Kako Ratko Zadravec nije u roku od 3 mjeseca (do 17. veljače 2009. godine), a niti naknadno, Agenciji dostavio dokaz o zaposlenju, valjalo je riješiti kao u izrijeci ovog rješenja, dakle oduzeti mu dozvolu za obavljanje poslova brokera i provesti upis oduzimanja dozvole u Registru ovlaštenih brokera koji vodi Agencija, s danom upisa 26. veljače 2009. godine, pod rednim brojem 37 (trideset sedam).

Sukladno odredbi članka 8. stavak 3. Zakona o Hrvatskoj agenciji za nadzor financijskih usluga ovo rješenje objavit će se u »Narodnim novinama«.

UPUTA O PRAVNOM LIJEKU

Protiv ovog rješenja žalba nije dopuštena, ali se protiv istoga može pokrenuti upravni spor podnošenjem tužbe Upravnom sudu Republike Hrvatske u roku od 30 dana od dana primitka ovog rješenja.

Klasa: UP/I-451-04/07-07/76

Urbroj: 326-111/09-6

Zagreb, 26. veljače 2009.

Zamjenik predsjednika Uprave
Ivan Vrljić, v. r.

Rješenje, NN 30/2009-663